CELEX: 32010D0424(11)
Language: ro
Date: 2009-06-12 00:00:00
Title: Decizia nr. U1 din 12 iunie 2009 privind articolul 54 alineatul (3) din Regulamentul (CE) nr. 987/2009 al Parlamentului European și al Consiliului privind majorările cuantumului prestațiilor de șomaj în funcție de membrii de familie aflați în întreținere( Text cu relevanță pentru SEE și pentru Acordul CE/Elveția)

24.4.2010   
            
            
               RO
            
            
               Jurnalul Oficial al Uniunii Europene
            
            
               C 106/42
            
         DECIZIA NR. U1
   din 12 iunie 2009
   privind articolul 54 alineatul (3) din Regulamentul (CE) nr. 987/2009 al Parlamentului European și al Consiliului privind majorările cuantumului prestațiilor de șomaj în funcție de membrii de familie aflați în întreținere
   (Text cu relevanță pentru SEE și pentru Acordul CE/Elveția)
   2010/C 106/11
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă are responsabilitatea de a trata toate chestiunile administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (2),
   având în vedere articolul 54 alineatele (2) și (3) din Regulamentul (CE) nr. 987/2009,
   întrucât:
   
               (1)
            
            
               În temeiul articolului 54 alineatul (3) din Regulamentul (CE) nr. 987/2009, dacă, în conformitate cu legislația unui stat membru, cuantumul prestației de șomaj variază în funcție de numărul membrilor de familie, atunci când calculează cuantumul prestației, instituția competentă ia de asemenea în considerare numărul de membri de familie care își au reședința pe teritoriul unui stat membru altul decât cel în care este situată instituția competentă.
            
         
               (2)
            
            
               În temeiul articolului 2 alineatul (2) din regulamentul menționat anterior, instituțiile furnizează sau își comunică, în cel mai scurt termen, toate datele necesare pentru stabilirea și determinarea drepturilor și obligațiilor persoanelor în cazul cărora se aplică Regulamentul (CE) nr. 883/2004.
            
         
               (3)
            
            
               Documentele și documentele electronice structurate prevăzute la articolul 4 alineatul (1) din Regulamentul (CE) nr. 987/2009 atestă drepturile persoanei în cauză, însă eliberarea lor nu constituie o condiție pentru acordarea drepturilor respective.
            
         
               (4)
            
            
               Documentele privind membrii de familie care își au reședința pe teritoriul unui stat membru altul decât cel în care este situată instituția competentă pot fi comunicate numai după începerea perioadei de șomaj pentru care se acordă prestația.
            
         
               (5)
            
            
               Plățile restante corespunzătoare majorărilor cuantumului prestațiilor de șomaj plătibile în funcție de membrii de familie trebuie să fie efectuate pentru perioada care precedă data de transmitere a informațiilor privind membrii de familie care își au reședința pe teritoriul unui stat membru altul decât statul membru în care este situată instituția competentă, cu condiția ca persoanele respective să se fi aflat deja în întreținerea persoanei șomere la începutul perioadei de șomaj pentru care se acordă prestația.
               Hotărând în conformitate cu condițiile prevăzute la articolul 71 alineatul (2) din Regulamentul (CE) nr. 883/2004,
            
         DECIDE:
   
               1.
            
            
               Transmiterea documentului privind membrii de familie după începutul perioadei de șomaj pentru care se acordă prestația nu are ca efect amânarea datei de deschidere a dreptului la prestația de șomaj majorată în funcție de membrii de familie aflați în întreținere, care va fi stabilit în conformitate cu legislația statului competent.
            
         
               2.
            
            
               În cazul în care instituția care transmite documentul menționat la alineatul (1) nu este în măsură să certifice că membrii de familie nu sunt luați în considerare la calcularea prestațiilor de șomaj cuvenite unei alte persoane, în temeiul legislației din statul membru pe teritoriul căruia aceștia își au reședința, persoana interesată este autorizată să completeze documentul respectiv printr-o declarație în acest sens.
            
         
               3.
            
            
               Prezenta decizie se publică în Jurnalul Oficial al Uniunii Europene. Se aplică de la data intrării în vigoare a Regulamentului (CE) nr. 987/2009.
            
         
      
         
            Președintele Comisiei administrative
         
         Gabriela PIKOROVÁ
      
   
   
      (1)  JO L 166, 30.4.2004, p. 1.
   
      (2)  JO L 284, 30.10.2009, p. 1.